**LÄÄNE-HARJU VALLA KOGUKONNAKOMISJONI KOOSOLEKU PROTOKOLL**

Aeg: 24.04.2025 kell 18:00-19:45

Koht: Paldiski, LHV volikogu saal

Koosoleku juhataja: Heiki Hõimoja

Protokollis: Ülle Teigar

**Osavõtjad**:

Osales 16 komisjoni liiget: Eve Jakobson, Urve Truubon, Marju Algvere, Marge-Thea Lembinen (veebis), Krista Maaro (veebis), Ago Kokser, Kaidi Torjus, Pille Liblik (veebis), Anneli Liblik (veebis), Guido Leibur, Juhan-Lauri Parmas, Peeter Schneider, Irina Kalviste, Heiki Hõimoja, Eero Salumäe, Ülle Teigar

Külalisena: LHV sotsiaalosakonna juhataja Anneli Sert, arendusnõunik Käti Teär-Riisaar

**Koosoleku päevakord**:

1. Ülevaade vallavalitsuse sotsiaalosakonna tegemistest. Rääkima tuleb osakonna juhataja Anneli Sert.

2. Kohapeal algatatud teemad

**Päevakorra punkt 1.** **Ülevaade vallavalitsuse sotsiaalosakonna tegemistest**

Valla esindaja Anneli Sert andis ülevaate sotsiaalosakonnast ja vastas ette saadetud küsimustele.

Vallas on neli sotsiaalosakonna teeninduspiirkonda: Keila, Padise, Vasalemma ja Paldiski. Sotsiaalosakonnas töötavad osakonna juhataja ja juhataja asetäitja, 6 sotsiaaltööspetsialisti, 6 hooldustöötajat, noorte heaolu spetsialist, koordinaator ja 2 autojuhti (sotsiaaltranspordi teenus). Lisaks tegutseb piirkonnapõhiselt Laste ja perede talitus, kuhu kuuluvad talituse juht ja 5 laste heaolu spetsialisti.

Hoolekandeasutused Lääne-Harju vallas:

* OÜ Karjaküla Sotsiaalkeskus (üldhooldusteenus)
* Lääne-Harju Valla Tugikeskus (eluruumiteenus, resotsialiseerimisteenus, öömajateenus)
* Benita Kodu (üldhooldusteenus, õendusabiteenus, rehabilitatsioon)
* AS Hoolekandeteenused/Lääne Kodu (erihoolekandeteenus)

Toodi välja statistika elanikkonna ja toetuse saajate kohta, samuti töötuse ja toimetulekutoetuse taotluste dünaamika aastas 2024. Toimetulekutoetuse menetlusi oli enim aasta alguses ning nende arv langes suveperioodiks. Samuti oli töötus suveperioodil madalam ja talvel kõrgem. 2024. aastal jagati toetusteks 627 tuh eurot.

Ülevaade 2024. aastal toimunud projektidest:

* Vanemluskoolitus „Imelised aastad“ - osales 18 lapsevanemat
* Vaimse tervise teenused - nõustamisteenuseid osutati 193-le isikule
* Lääne-Harju mittetöötavate noorte tööhõive suurendamine ja hoidmine - seirest on edukalt väljunud 18 noort.

Lääne-Harju valla olulisemad koostööpartnerid on:

* SOS Lasteküla Eesti Ühing - sõlmitud koostööleping tugiteenuse osutamiseks
* MTÜ Võlanõustajad - võlanõustamine
* MTÜ Toetus - nõustamisteenused
* Keila Teraapiakeskus OÜ - nõustamisteenused
* Keila Linnavalitsus - sõlmitud koostööleping erihoolekandeteenuste (igapäevaelu toetamise teenus ja töötamise toetamise teenus) osutamise ja kulude katmise suhtes.

**Ülevaade toetustest ja teenustest**

Küsimus: Milliseid sotsiaaltoetusi ja teenuseid pakub riik ning milliseid kohalik omavalitsus?  
Millised on konkreetsed toetused ja teenused, mida vald pakub vähekindlustatud inimestele?  
Vastus: Toetused jagunevad sissetulekust mittesõltuvateks ja sõltuvateks toetusteks.

Sissetulekust mittesõltuvad toetused on:  
  1) sünnitoetus;  
  2) matusetoetus;  
  3) esmakordselt kooli mineva lapse koolitoetus;  
  4) koolisõidutoetus;  
  5) hoolduspere toetus;  
  6) puudega isiku hooldajatoetus;  
  7) puudega isiku transporditoetus.

Sissetulekust sõltuvad toetused on:  
  1) tervisetoetus;  
  2) lasteaia osalustasu ning lasteaia- ja koolitoidu toetus;  
  3) lastega pere toetus;  
  4) huvialaringitoetus;  
  5) sotsiaalteenuse toetus;  
  6) üldhooldusteenuse tagamise toetus;  
  7) toetus raske majandusliku olukorra puhul;  
  8) toetus vältimatuks sotsiaalabiks.

Pakutavad teenused (esimesed 12 on KOV-le seadusest tulenevalt kohustuslikud):

1. Koduteenus – inimene elab oma kodus, aga vajab abi (toidu ja rohtude toomine, arsti juurde viimine, puud-vesi tuppa jne);
2. väljaspool kodu osutatav üldhooldusteenus
3. sotsiaaltransporditeenus – 2 autot ja 2 autojuhti, nt käiakse arsti juures
4. eluruumiteenus – tugikeskuse kliendid
5. isikliku abistaja teenus
6. tugiisikuteenus
7. täisealise isiku hooldus
8. varjupaigateenus
9. turvakoduteenus
10. asendushooldusteenus
11. järelhooldusteenus
12. lapsehoiuteenus
13. vältimatu sotsiaalabi
14. erivajadusega last toetav teenus
15. võlanõustamisteenus
16. resotsialiseerimisteenus
17. vaimse tervise teenused

Riikliku finantseerimisega toetused/teenused on:

* Toimetulekutoetus – riik annab raha, KOV on sisuliselt teenuse vahendaja
* Matusetoetus
* Hooldusperetoetus
* Üldhooldusteenus – KOV tasub poole kulust, Lääne-Harju valla elanikud on 34-s hoolekandeasutuses üle Eesti
* Erihoolekanne
* Asendushooldus

**Teenuste kättesaadavus elanikele, kes ei ole vallas sisse kirjutatud**

Küsimus: Millised toetused ja teenused on kättesaadavad neile, kes elavad vallas, kuid kelle rahvastikuregistri järgne elukoht on mõnes teises omavalitsuses?

Vastus: Teenuste ja toetuste andmise korraldab rahvastikuregistrijärgse elukoha KOV üksus. Vältimatu sotsiaalabi peab tagama see omavalitsus, kelle territooriumil inimene abi vajamise hetkel viibib.

**Eelarve ja rahastus**

Küsimus: Kui suur on sotsiaalosakonna aastane eelarve ning kuidas see jaguneb (sh personalikulud, kulud hooldusasutustele, tugiisikutele)? Kas Karjaküla Sotsiaalkeskus toimib täielikult isemajandavalt või saab ta täiendavat rahastust riigi või KOVi poolt?

Vastus: Karjaküla Sotsiaalkeskus on isemajandav ja ei saa valla eelarvest regulaarset toetust. Lääne-Harju vald on osaühingule andnud hooldekodu pidamiseks hoone. Varasemalt on keskuse renoveerimisprojekte rahastatud CO2-st ja riiklikest programmidest, vald on ühekordselt aidanud omaosaluse katmisel. Tutvustati ka sotsiaalosakonna aastast eelarvet ja selle jaotust.

**Lääne-Harju valla tugikeskus ja kogukondade kaasamine**

Küsimus: Tugikeskus on saanud 290 000 eurot Euroopa Sotsiaalfondi toetust. Milliseid konkreetseid muudatusi või parendusi see võimaldab ellu viia? Vallalehes on mainitud kogukondade kaasamist tugikeskuse tegevustesse. Millised on võimalused kogukondadel tugikeskuse toetamiseks või koostööks?

Vastus: Toetuse abil luuakse päevakeskuse teenus, parandatakse teenuste (koduteenus ja sotsiaaltransport) koordineerimist ja kvaliteeti. Kogukondi kaasatakse erinevate tegevuste läbiviimisse, nt erinevad huvitegevused, ringid, meelelahutus jne.

**Lisaks mõned praktilised kasutusjuhtumid elust enesest. Mida teha, kui...**

Küsimus: …kahtlustad perevägivalda (naaber, kolleeg vms)?

Vastus: Küsi, kas vajatakse abi? Kui oled konkreetse juhtumi tunnistaja: helista 112. Räägi oma kahtlustest sotsiaaltöötajale või laste heaolu spetsialistile.

Küsimus: …alaealine laps elab üksi kodus ja on raskustes, vanemad Soomes või haiglas?

Vastus: Anna info laste heaolu spetsialistile:

Padise ja Paldiski piirkond

* Signe Nõmm, e-post signe.nomm@laaneharju.ee, telefon 5688 7038
* Ingrid Sogenbits, e-post ingrid.sogenbits@laaneharju.ee, telefon 5194 7797
* Küllike Zukker, e-post kyllike.zukker@laaneharju.ee, telefon 5303 3482

Keila ja Vasalemma piirkond

* Lada Raja, e-post lada.raja@laaneharju.ee, telefon 5307 9439
* Kairit Kamber, e-post kairit@kamber.ee, telefon 5305 9353

Lasteabitelefon 116 111 (24 h)

Küsimus: …endal või lähedasel vaja elamine invasõbralikuks ehitada?

Vastus: On olemas puuetega inimeste eluaseme füüsilise kohandamise teenus. Teenuse raames kohandatakse eluruume toetuse saaja individuaalsetest vajadustest tulenevalt liikuvusega seotud toimingute, hügieenitoimingute ja köögitoimingute parandamiseks.

Küsimus: …inimene keeldub psühhiaatri vastuvõtule minemast, kuigi kõigi teiste arvates on talle seda väga vaja?

Vastus: Konsulteeri perearsti (e-konsultatsioon) või vaimse tervise õega. Vajadusel kaasa kiirabi ja politsei.

**Päevakorra punkt 2. Kohapeal algatatud teemad**

1. Heiki Hõimoja rääkis töövõidust – seoses Elroni uue sõiduplaaniga esitas kogukonnakomisjon ettevõttele pöördumise, milles paluti taastada tipptunni peatused väiksemates jaamades. Teadaolevalt oli pöördumisi teisigi, sh KOV poolt. Nende tulemusel lisati tipptunni väljumised sõiduplaani tagasi.
2. Käti Teär-Riisaar andis teada, et valla strateegiakeskus tuleb kogukondadesse külla. Külastused toimuvad mai keskpaigast kuni jaanipäevani ja on seotud arengukavaga. Kes tahab, et neile külla tullakse, võtta Kätiga ühendust. Soovi korral tulevad kaasa ka vallavanem, abivallavanem. Teada anda võimalikult varakult. Eelistatud aeg peale tööpäeva, alates kell 18 nt.
3. Korteriühistutele on avatud toetusmeede generaatori soetamiseks. Raha veel hetkel on, aga taotlemine käib üle Eesti kiiruse peale.
4. Toimusid kriisiõppused KOVidele. Õppuse käigus selgus kitsaskoht, et ei ole kaardistatud piirkondade kaupa salvkaevud, ahjuküte, varjendkeldrid ning puudub info ka kohalike vabatahtlike kohta. Üleskutse oma kogukondades see info kokku korjata.
5. Kogukondadel on võimalus osaleda sotsiaal-psühholoogilise nõustamise koolitusel – koolitaja on valmis kohapeale tulema, kuid seni ei ole kogukondadest huvi üles näidatud.
6. Järgmine koosolek toimub 22.05.2025 kell 18:00 Paldiskis. Teemaks siseturvalisus.

/*digitaalselt allkirjastatud*/ /*digitaalselt allkirjastatud*/

Heiki Hõimoja Ülle Teigar

Koosoleku juhataja Protokollija